Ego Petrus, comes Altissiodor. et Marchio Namurcensis, notum facio universis præsentes litteras inspecturis, quod ego feodum de Sancto-Valeriano, cum appenditiis suis, teneo de charissimo domino meo, comite Campaniæ, Theobaldo, et tam ego quam prædecessores mei domini de Cortenaio, de prædecessoribus comitis supradicti, comitibus Campaniæ, feodum tenuimus supradictum. Quod ut notum permaneat, litteris annotatum sigilli mei munimine roboravi. Actum, anno Gratiæ millesimo ducentesimo quarto-decimo.